Colleen McCulloughová

Colleen McCullough (* 1. jún 1937, Wellington, Austrália – † 29. január 2015, Burnt Pine, Norfolk) bola austrálska spisovateľka.

Životopis 
Narodila sa Jamesovi a Laurie McCulloughovým. Jej matka bola z Nového Zélandu, čiastočne maorského pôvodu. V detstve sa často sťahovali, až sa usadili v Sydney, kde navštevovala Holy Cross College, pretože ju zaujímali humanitné vedy.

Než začala študovať medicínu, zarábala si ako učiteľka, knihovníčka a novinárka. Počas prvého ročníka začala trpieť alergiou na chirurgické mydlo a musela sa vzdať sna, že sa stane chirurgom. Preto prešla na neurológiu a pracovala v Royal North Shore Hospital v Sydney.

V roku 1963 sa odsťahovala do Británie; v Great Ormond Street hospital v Londýne sa stretla s predsedom neurologickej katedry Yalskej univerzity, ktorý jej ponúkol prácu. Od apríla 1966 do roku 1976 strávila desať rokov výskumom a vyučovaním na katedre neurológie na Yale Medical School v New Haven v Connecticute. V tomto období napísala svoje prvé dve knihy.

Ich úspech jej umožnil odísť z práce. Ku koncu sedemdesiatych rokov, po stážach v Londýne a Connecticute, sa konečne usadila na Norfolku, malom ostrove v južnom Tichom oceáne, kde stretla svojho budúceho manžela Rica Robinsona, ktorý bol od nej o 13 rokov mladší. Vzali sa 13. apríla 1983.

Jej portrét od Wesleya Waltersa sa roku 1984 dostal do finále Archibaldovej ceny, udeľovanej portrétu človeka významného v oblasti umenia, literatúry, vedy alebo politiky.

Rozsiahly historický výskum, ktorý podnikla pre svoje romány o antickom Ríme, odmenila v roku 1993 Macquarieho univerzita čestným doktorátom.

V roku 2004 si vyslúžila kritiku za svoje komentáre počas procesu sexuálneho zneužívania na ostrove Pitcairn. Tvrdila, že obvinení (z ktorých všetkým, až na jedného, bola dokázaná vina) iba „dodržovali domorodé zvyky“.

V roku 2005 sa McCulloughová po boku svojej rodiny mihla v šesťminútovej komédii Popcorn People.

Bola členkou newyorskej Akadémie vied a Americkej asociácie pre rozvoj vedy (AAAS). Jej román The Independence of Miss Mary Bennett vzbudil kritiku kvôli prepracovaniu postáv z knihy Pýcha a predsudok spisovateľky Jane Austenovej. Postava Elizabeth Bennetovej je vykreslená ako slabá a pán Darcy ako primitívny surovec.

Romány
Tim (1974), sfilmovaný v hlavnej úlohe s Melom Gibsonom
The Thorn Birds (1977) - Vtáky v tŕní
An Indecent Obsession (1981) - Pokušenie
A Creed for the Third Millennium (1985)
The Ladies of Missalonghi (1987) - Dámy z Missalonghi
The Song of the Troy (1998) - Pieseň o Tróji
Morgan`s Run (2000) - Morganovo šťastie
The Touch (2003) - Dotyk
Angel Puss (2004) - Anjelik
The Independence of Miss Mary Bennet (2008) - Búrlivé vody

Detektívna séria s Carminom Delmonicom
On, Off (2006)
Too Many Murders (2009)
Naked Cruetly (2010)

Séria románov z antického Ríma
The First Man in Rome (1990) - Prvý muž Ríma
The Grass Crown (1991) - Veniec z trávy
Fortune`s Favourites (1993) - Priazeň šťasteny
Caesar's Women (1996) - Cézarove ženy
Caesar (1997) - Cézar
The October Horse (2002) - Októbrový kôň
Antony and Cleopatra (2007) - Antonius a Kleopatra

Životopisný román
The Courage and the Will: The Life of Roden Cutler VC (1999)

Referencie

Zdroj 

Austrálski spisovatelia
Osobnosti na austrálskych poštových známkach